text: Husk at betale vejafgift
  27 juni 2010 kl. 06.56
  Skilte ved grænsen skal nu informere "glemsomme" udenlandske chauffører om, at de skal betale vejafgift, når de kører ind i Danmark. 
  Transportminister Hans Chr. Schmidt og skatteminister Troels Lund Poulsen indbyder til Danmarkspremiere på det første skilt, som skal oplyse udenlandske lastbilchauffører om, at de skal betale vejafgift i Danmark. Repræsentanter for de danske lastbilchaufførers organisationer vil også være til stede.
  Det foregår søndag eftermiddag kl. 16 umiddelbart nord for Frøslev grænse. 
  Baggrunden for den nye skiltning er en kritik fra vognmandsbranchen, som mener, at udenlandske chauffører undgår betalingen af vejafgift for at køre på danske motorveje. 
  Skiltet er det første i en serie, som skal opsættes ved indfaldsvejene til Danmark.
  En række kontroller har vist, at mange udenlandske chauffører ikke betaler afgift.
  